Polisieman skiet 3, homself by Kaapstad-lughawe | Maroela Media
Argieffoto van restaurante by die lughawe Foto: @capetownint, Twitter
"Die konstabel het omstreeks 18:30 by die lughawe opgedaag," het kapt. Frederick van Wyk, woordvoerder van die polisie, gesê. "Hy is na die eetplekgedeelte om met 'n vriend by een van die restaurante te gesels. Hulle het glo begin stry en die man het die vriend en twee ander werknemers van die restaurant geskiet."
Hy het hierna homself doodgeskiet.
Maroela Media het vroeër berig een persoon is dood en drie is beseer ná 'n skietvoorval by die lughawe.
'n Geregtelike ondersoek sal gedoen word en 'n dossier vir poging tot moord is oopgemaak.
Acsa, die lughawensmaatskappy by Kaapstad Internasionale Lughawe het vroeër die skietery bevestig. "Dit is 'n tragiese voorval en ons betoon ons medelye met die vriende en familie. Ons kan nou bevestig dat drie ander persone beseer is," het Deidre Davids, woordvoerder van Acsa, gesê.
Die gebied is afgebaken en 'n misdaadtoneel verklaar.
Bedrywighede by die lughawe word nie geraak nie, aangesien die skietery in 'n kleiner gedeelte van die lughawe plaasgevind het.